als_Latn dik_Latn sag_Latn
Drejtuesit vendorë: Dëmet që shkaktoi përmbytja (Burimi: Shekulli, www.shekulli.com.al)
Drejtuesit vendorë: Dëmet që shkaktoi përmbytja
Intensiteti i lartë i reshjeve në tri ditët e fundit ka bërë që disa qytete dhe komuna të Jugut të Shqipërisë të përmbyten si pasojë e daljes së lumenjve nga shtrati. Gjatë ditës së djeshme situata në shumë zona ka shkuar drejt normalizimit, pasi edhe reshjet kanë pushuar. Megjithatë Shtabi i Emergjencave Civile vazhdon të jetë në gatishmëri. Situata më emergjente paraqitet në Vlorë dhe Fier në komunat Novoselë, Frakull dhe Levan, për shkak të devijimit të lumit Vjosë. Në zonat e tjera të përmbytura si në Gjirokastër, Berat dhe Korçë situata ka qenë më e normalizuar. Një gjendje alarmante u krijua edhe në Elbasan për shkak se nga reshjet me intensitet u rrezikua digën e liqenit të Banjës. Në këto kushte emergjente mund të hapen portat e liqenit, që mund të shkaktojnë përmbytje të tokave bujqësore dhe rrezikojnë disa familje, banesat e të cilëve ndodhen përgjatë kanalit.
Prefektja e Vlorës Etjona Hoxha: Në Novoselë, 100 shtëpi nën ujë
Prefektja e Vlorës Etjona Hoxha, e cila prej tri ditësh ndodhet në terren duke ndjekur situatën e përmbytjeve, e kontaktuar nga “Shekulli”, tha: “Gjendja e emergjencës në Vlorë nuk mund të quhet e kaluar ende. Nuk kemi një stabilizim të kohës, pasi reshjet vazhdojnë. Niveli i ujit është ulur gati 50 centimetra, por ka ndryshuar drejtim. Ky ndryshim rrezikon të përmbytë disa shtëpi, të cilat më parë nuk prekeshin nga uji. Ulja e nivelit të ujit ka nxjerrë në sipërfaqe edhe disa shtëpi të tjera, të cilat ishin të mbuluara plotësisht. Janë mbi 100 shtëpi në ujë aktualisht. Një numër i konsiderueshëm banorësh është evakuuar. Për momentin nuk mund të llogarisim dot hektarët e tokave të përmbytura. Deri tani mendojmë se mund të kemi edhe disa dëme në bagëti. Tashmë jemi në operacione të vogla evakuimi për persona. Situata më problematike shfaqet në fshatin Fitore, Bishan dhe Poro.
Shumë problematike paraqitet situata edhe në Novoselë. Personat e evakuuar janë sistemuar kryesisht te familjarët e tyre. Megjithatë ne kemi marrë masa në qoftë se do të ketë përkeqësime të situatës. Reparti i Bunavisë ka rreth 50 shtretër, konviktet e shkollave të mesme dhe Universiteti po ashtu ka hapësira për të pritur banorë. Aktualisht ne po merremi me furnizimin e banorëve të përmbytur me ujë të pijshëm dhe bukë. Po furnizojmë me ushqime zonat që e kanë të pakalueshme rrugën ose kanë vështirësi në kalimin e saj. Kemi mundur që me anën e sensibilizimit të firmave private në Vlorë të mbledhim sasi të konsiderueshme me bukë dhe me ujë. Jemi në pritje të një firme private, e cila do të na sigurojë rreth 6 ton ujë të pijshëm. Kemi më shumë se tre ditë që rrimë në gatishmëri me shtabin e emergjencave me urdhër të ministrit të Brendshëm jemi të gjithë në punë. Drejtori i Policisë së Qarkut Vlorë, Komandanti i Deltës, grupet e gatshme të FNSH-së, Shërbimet Zjarrfikëse dhe Shërbimet e Ushtrisë na kanë ardhur jashtëzakonisht në ndihmë. Të gjithë strukturat janë në punë në Novoselë”, u shpreh ajo.
Kryebashkiaku i Fierit Baftjar Zeqaj: Në Fier, situata drejt normalizimit
Në krahasim me dy ditët e para në Fier situata është përmirësuar. Lumi Gjanica është kthyer totalisht në shtratin e vet, kurse nga banesat e lagjes së Sheqit të Vogël janë larguar ujrat sipërfaqësore. Sitata paraqitet më serioze në komunën Levan, ku janë evakuuar 110 familje. Kryebashkiaku i Fierit thotë se, brenda qytetit situata është normalizuar sepse niveli ujit në lumin Gjanica është ulur dhe për momentin nuk ka reshje. Megjithatë shtabi i emergjencave vazhdon të jetë në gatishmëri, pasi nuk mund të përjashtohet një ringritje e nivelit të ujit. “Bashkia Fier me shtabin e saj, me mjetet e nevojshme si fadroma, mjete transporti dhe gomone ka siguruar që të mos ketë asnjë rrezik për jetën e njerëzve. Në këto dy ditë jemi marrë me sigurimin e familjeve më ushqime dhe ndihmat e nevojshme. Situata tani paraqitet disi më e qetë. Në Fier ka të përmbytura 100 ndërtesa. Kryesisht janë përmbytur katet e para të ndërtesave dhe kryesisht kanë qenë biznese. Ndërsa ndërtesat që kanë funksionuar si shtëpi janë evakuuar me ndihmën e bashkisë dhe janë sistemuar kryesisht nëpër familjarët e tyre. Aktualisht në Fier nuk ka asnjë familje të izoluar nga uji. Megjithatë ne u kemi vënë banorëve në dispozicion një numër telefoni ku mund të telefonojnë për të kërkuar ndihmë”, tha ai.
Bime: Situata më serioze e këtyre 12 viteve të fundit
Tashmë situata në Gjirokastër është normalizuar. Lumi Drino është futur në shtratin e vet, megjithatë pasojat që ka lënë janë të mëdha. Ujërat e shumta sipërfaqësore, që kishin mbuluar periferinë e qytetit të Memaliajt, janë larguar dhe disa mjete po pastrojnë rrugët së bashku me qytetarët. Kryebashkiaku i Gjirokastrës Flamur Bime e konsideroi situatën e ditëve të fundit si më seriozen e këtyre 12 viteve të fundit, kur ai ka qenë në drejtimin e kësaj bashkie. “Masat e marra nga ne kanë qenë të gjithanshme, pasi edhe problematikat kanë qenë të tilla. Shtabi i emergjencave ka qenë afër zonave të përmbytura me masa konkrete me mjete dhe materiale dhe forca. Për momentin reshjet kanë pushuar dhe furnizimi i ujit të lumenjve që vijnë nga Greqia është pakësuar. Tani jemi përqendruar kryesisht në pastrimin e rrugëve, pasi këto dy ditët e fundit ato ishin kthyer në lumenj”, tha kryebashkiaku Bime. Largimi i ujërave ka lënë pas mbetje të ngurta dhe mbetje urbane. Në qytetin e Gjirokastrës rrjedhin rreth pesë përrenj që me rrethjet e fundit u shndërruan në lumenj dhe shkaktuan disa probleme në rrugë e kalldrëme. Nga prurjet e ujit u prishën edhe disa prita lumenjsh.
Probleme pati edhe në disa zona informale me shtëpi të reja që i janë bashkëngjitur qytetit si Zinxhirët dhe Grehoti që nuk kanë infrastrukturë dhe janë shumë afër përrenjve. “Aktualisht ne po bëjmë gërmime për të shmangur problematikat në qoftë se do të vazhdojnë reshjet. Megjithatë kjo zgjidhje nuk është afatgjatë, pasi kërkojnë investime. Ne po planifikojmë disa projekte për sistemimin e përrenjve, ndërtimin e disa pritave si edhe ndërtimin e disa mureve anësore. Këto reshje kanë nxjerrë në pah problematika ekzistuese, por edhe probleme të reja. Pati më shumë se 50 orë reshje pa pushim dhe me intensitet. Në Gjirokastër u përmbytën rreth 20 familje. Tani situata u normalizua dhe familjarët janë kthyer në shtëpi. Aktualisht të përmbytura vijojnë të jenë vetëm tri banesa. Ne vumë në dispozicion institucionet publike si shtëpia e të moshuarve, spitali, shkolla dhe disa hotele, por njerëzit në të shumtën e herës u sistemuan në shtëpitë e familjarëve. Pavarësisht se situata është normalizuar ne jemi në gatishmëri. Nga përvoja e kaluar ne nxorëm mësimet e nevojshme dhe tashmë i kemi të gjitha lëvizjet e programuara. Tani kemi grupet e vëzhgimit dhe grupet e terrenit që merren me njerëzit në gatishmëri. Kemi shtyrë oraret e punës për të gjithë punonjësit e terrenit për pastrimet dhe rregullimet e çastit”, u shpreh ai.
Në Përmet dhe Korçë nuk ka më përmbytje
Përmbytjet kanë qenë më të pakta në Përmet dhe në Korçë. Pas rënies së intensitetit të reshjeve në këto qytete situata është normalizuar. Në Përmet ka pasur vetëm një gjendje alarmi ndërsa në Korçë janë përmbytur vetëm disa toka bujqësore dhe 4 shtëpi të ndërtuara buzë lumit. Kryebashkiaku i Përmetit Gilbert Jaçe tha për gazetën “Shekulli” se shtabi i emergjencave do të qëndrojë në gatishmëri pasi situata mund të përsëritet . “Për momentin në Përmet nuk ka asnjë problem. Situata është drejt normalizimit. Ne po bëjmë evidentimin e dëmeve që kanë ndodhur gjatë këtyre ditëve. Gjithçka varet nga sasia e reshjeve që do të bjerë në ditët në vijim. Në Përmet, për fat të mirë, nuk ka patur asnjë familje të përmbytur. Ne kryesisht kemi dhënë një alarm për zonat e poshtme, që ata të marrin masa, sepse në Përmet pati nivele të jashtëzakonshme që, në zonën e Vlorës dhe të Fierit, u paraqit edhe më serioze.
Te ne pati vetëm dëme materiale. Ne kemi marrë masa që të mos ketë bllokime të rrugëve sidomos ato të dy akseve nacionale si në drejtim të Tiranës ashtu edhe në drejtim të Korçës. Në male ka pasur reshje dëbore prandaj, në rast ndryshimi të temperaturave, dëbora do të shkrijë dhe lumenjtë sërish do të kenë shumë prurje dhe mund të kemi përsëritje të situatës, prandaj rreziku është gjithmonë i mundshëm. Ne po punojmë për pastrimin e gjithë kanalizimeve të qytetit. Po mbajmë në gatishmëri edhe mjetet e rënda për të ndërhyrë në rast të situatave ekstreme”, tha ai. Ndërsa Prefekti i Korçës, Ardit Konomi tha se situata në Korçë është nën kontroll dhe nuk ka pasur problematika të mëdha. “Gjatë ditës së djeshme ka patur një situatë serioze me fryrjen e lumenjve të Devollit dhe Dunavecit, dy lumenjtë kryesorë që përshkojnë fushën e Korçës. Lumenjtë kanë qenë në limitin e lejuar të tyre. Ka patur vetëm përmbytje të pjesshme të disa parcelave bujqësore dhe 4 ose 5 banesave në fshatin Drithas, të cilat janë ndërtuar vitet e fundit afër argjinaturave të lumenjve. Aktualisht vetëm dy banesa vijojnë të jenë të përmbytura. Uji nuk është në nivele të larta, por gjithsesi ato banesa janë të pabanueshme. Banesat nuk rrezikojnë të shemben dhe banorët e tyre janë sistemuar në familjarët e tyre. Situata është nën kontroll edhe në rast se reshjet vazhdojnë”, u shpreh ai.
03.02.2015
Burimi: Shekulli
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn unk als_Latn